钦定古今图书集成/明伦汇编/氏族典/第256卷 > 王衍
## 钦定古今图书集成/明伦汇编/氏族典/第256卷 > 王衍

按《晋书王戎传》：“衍字夷甫，神情明秀，风姿详雅。总角
尝造山涛，涛嗟叹良久，既去，目而送之曰：‘何物老妪，
生宁馨儿，然误天下苍生者，未必非此人也’。武帝闻
其名，问戎曰：‘夷甫当世谁比’？戎曰：‘未见其比，当从古
人中求之。泰始八年，卢钦举为辽东太守，不就。于是
口不论世事，雅咏元虚。后为太子舍人，迁尚书郎，出’”
补元城令，终日清谈，而县务亦理。入为中庶子，黄门
侍郎。衍既有盛才，美貌，明悟若神，常自比子贡。兼声
名籍甚，倾动当世。妙善元言，唯谈《老》《庄》为事。每捉玉
柄麈尾，与手同色，义理有所不安，随即改更，世号“口
中雌黄”，朝野翕然，谓之“一世龙门”矣。后历北军中候，
中领军，尚书令，拜河南尹，转尚书，又为中书令，以病
去官。成都王颖以为中军帅，累迁尚书仆射，领吏部，
后拜尚书令、司空司徒，迁太尉，封武陵侯，讨苟晞。衍
为元帅，为石勒所破。勒呼与相见，问以晋故。衍自说
少不豫事，欲求自免。勒怒曰：“君名盖四海，身居重任，
少壮登朝，至于白首，何得言不豫世事邪？破坏天下，
正是君罪。”使左右扶出，使人夜排墙填杀之。衍将死，
顾而言曰：“呜呼！吾曹虽不如古人，向若不祖尚浮虚，
戮力以匡天下，犹可不至今日。”时年五十六。